**Prípad – Jana Kováčová, 21. dec. 2023**

29-ročná žena

*Milá, príjemná, vkusne oblečená, jemná, distingvovaná.*

„Som extrovert, obľubujem spoločnosť, ale niekedy jej mám plné zuby. Aj počas materskej dovolenky *(má 1,5 ročného syna)* hľadám sociálny kontakt, rada sa rozprávam, chodím na návštevy a pozývam priateľov. Nepoviem však vždy na rovinu každému, čo si myslím. Napríklad čakám od mamky, že sa ponúkne sama a vezme mi syna na popoludnie. Ak sa tak nestane, tak sa s tým sama zožieram, nechcem nikomu prikladať starosti. Veľmi som bola z neho vyčerpaná, mala som stres zo zodpovednosti a starostlivosti. Veľa vracal a ubíjali ma aj nekonečné stereotypné činnosti.

Rada cvičím, chodím na jogu a pilates. Na joge a aj pri druhom pôrode by som sa chcela naučiť vyprázdniť myseľ. Baví ma nakupovanie, chodím na prechádzky, výlety, hlavne mimo domu. Obľubujem aj kino, divadlo a romantické komédie. Určite nie sci-fi, thrillery a ani detektívky, tie ma vystrašia.

Chcela by som sa pozrieť do Paríža. Počas štúdia som bola v Štrasburgu, Grécku, Londýne aj v Chorvátsku. Rada poznávam kultúru, život a atmosféru veľkomiest. Život tam vrie, ľudia majú iné zmýšľanie, sú prívetivejší, otvorenejší. Musím sa odhodlať, ak sa mám rozprávať s cudzincom. Nemám priateľov v zahraničí, lebo neviem dlhšie udržať kontakt.

Študovala som prekladateľstvo – tlmočníctvo: angličtina – francúzština. Uvažovala som aj nad psychológiou. Prekladateľstvo je nudné, statické. Simultánne tlmočenie mi nešlo. Pri prekladateľstve by som nemala kontakt s ľuďmi a ja som s nimi rada v styku. Popri škole som si spravila pedagogické minimum. Rada učím, potrebujem spätnú väzbu od žiakov. Poteší ma, ak sa chcú vzdelávať a ide im to. Potrebujem slová pochvaly, že som dobre spravila veci.

Na vysokej škole som mala najlepšiu kamarátku. Vo štvrtom ročníku odišla s priateľom do Anglicka. Nevedela som pochopiť, ako sa môže niekto zobrať a len tak odísť. Stratila som najlepšiu kamarátku a ešte som mala o ňu strach. Naraz sto prestalo, nie sme v kontakte. Ublížila mi a ja som o nej potom povedala určité veci. Bojím sa, že som jej ublížila a bude to mať na ňu dosah. Vyčítam si, že stále na to myslím a ochudobňujem sa tým o súčasné prežívanie.

Po škole som pracovala na akadémii vzdelávania. Chcela by som ju viesť. Dala by som veci do poriadku, nefunguje ako má. Alebo mať jazykovú školu a organizovať kurzy, akcie, konferencie pre učiteľov, nech sa spoznajú, skontaktujú a odovzdajú si skúsenosti. Nech viac žije mesto.“

Strach: pavúky

OA: chrípky s teplotou 38-39 stupňov Celzia, migrény počas menštruácie, zápal stredného ucha, vaginálne mykózy

COVID počas prvého tehotenstva – silný kašeľ, nádcha, bolesť dutín. Silný kašeľ pôsobil ako spúšťač pôrodu, preto bola hospitalizovaná v 33. tt. Syn sa narodil v termíne.

Citlivá na vlastnú bolesť, rany, krv.

Máva živé sny: 1. démon vysával život z nej a bábätka, 2. s kamarátmi.

*Zlatá rybka:* 1. zdravie pre celú rodinu, 2. žiť niekde pri mori a bývať na pláži – ostrov, Maledivy, nedotknuté ľuďmi, neznečistené, poriadok, 3. aby ma netrápilo nikdy nič – šťastná, vyrovnaná, spokojná.

*chute:* sladké, koláče, zákusky, mliečna čokoláda, ovocie, zelenina, paradajky

*averzie:* vnútornosti, pečienka, surová cibuľa

*zle po:* uhorka, paprika, mastné – netrávi dobre tuky.

Zimomravá, najmä na chodidlá.

Prichádza na konzultáciu primárne kvôli tehotenským nevoľnostiam, sekundárne kvôli opakovaným myšlienkam na priateľku. Má hnačku s bolesťami pred a po stolici. Nutkanie je najvýraznejšie ráno po vstaní z postele. Cez deň jej „krúti v bruchu“ a nikdy nevie, čo z toho bude. Okrem toho ju aj páli záha po jedle, najmä po pikantnom. K večeru sa všetky ťažkosti výrazne zmiernia. Okrem toho trpí aj napínaním na vracanie, reálne však nevracia.

V posledných týždňoch je nervóznejšia, výbušnejšia a na nervy jej lezie najmä 1,5 ročný syn, ktorý s ňou chce všetko robiť a ak mu to odoprie, tak silno plače.

1. PREDPIS

O týždeň po prvej konzultácii hnačky pominuli.

Pretrváva však napínanie na vracanie (zhoršené pri pohybe – stačí sa otočiť v posteli; v noci, lepšie pitím (najmä studenej vody) a grganím) a začína sa pridružovať kašeľ (výrazne vlhký ráno, lepšie ak leží s hlavou vyššie alebo na pravom boku).

2. PREDPIS

Zlepšenie o 85%, vymiznutie nevoľností, kašeľ však ostáva. Klientka absolvovala vyšetrenie u klasického lekára, rozhodla sa užiť antibiotiká na kašeľ. Chlamýdie ani mykoplazmy sa nepotvrdili.

Týždeň po doužívaní antibiotík opäť ochoreli všetci rodinní príslušníci a aj ona. Kašeľ je späť ☹

3. PREDPIS